**PRIJEDLOG**

Na temelju članka 57. stavka 3. Zakona o porezu na dohodak („Narodne novine“ broj 115/16, 106/18, 121/19, 32/20, 138/20, 151/22, 114/23 i 152/24), članka 2. Pravilnika o paušalnom oporezivanju djelatnosti iznajmljivanja i organiziranja smještaja u turizmu („Narodne novine“ broj 1/19, 1/20, 1/21, 156/22 i 1/24) i članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13, 3/13 – pročišćeni tekst, 1/18, 2/20 i 1/21), Gradsko vijeće Grada Koprivnice, na \_\_\_ sjednici održanoj dana \_\_\_\_\_\_\_2025. godine, donijelo je

**ODLUKU**

**o visini paušalnog poreza na dohodak za djelatnost iznajmljivanja i organiziranja**

**smještaja u turizmu na području Grada Koprivnice**

**Članak 1.**

Ovom Odlukom o visini paušalnog poreza na dohodak za djelatnost iznajmljivanja i organiziranja smještaja u turizmu na području Grada Koprivnice (u daljnjem tekstu: Odluka) propisuje se visina paušalnog poreza na dohodak po krevetu, smještajnoj jedinici u kampu i/ili kamp odmorištu te smještajnoj jedinici u objektu za robinzonski smještaj koji se nalaze na području Grada Koprivnice.

**Članak 2.**

Visina godišnjeg paušalnog poreza po krevetu na području Grada Koprivnice (za sva naselja) utvrđuje se u iznosu od 30,00 eura.

Visina godišnjeg paušalnog poreza po smještajnoj jedinici u kampu i/ili kamp odmorištu odnosno po smještajnoj jedinici u objektu za robinzonski smještaj na području Grada Koprivnice (za sva naselja) utvrđuje se u iznosu od 30,00 eura.

**Članak 3.**

Poslove utvrđivanja i naplate paušalnog poreza na dohodak za djelatnost iznajmljivanja i organiziranja smještaja u turizmu obavljat će nadležna ispostava područnog ureda Porezne uprave.

**Članak 4.**

Ova Odluka objavit će se u „Glasniku Grada Koprivnice“, a stupa na snagu osmog dana od dana objave.

**Članak 5.**

Stupanjem na snagu ove Odluke prestaje važiti Odluka o visini paušalnog poreza na dohodak za djelatnosti iznajmljivanja i smještaja u turizmu na području Grada Koprivnice („Glasnik Grada Koprivnice“ broj 2/19).

GRADSKO VIJEĆE

GRADA KOPRIVNICE

KLASA:

URBROJ:

Koprivnica,

PREDSJEDNIK:

Ivan Pal, prof.

**O B R A Z L O Ž E NJ E**

1. **PRAVNI TEMELJ**

Člankom 57. stavkom 2. Zakona o porezu na dohodak („Narodne novine“, broj 115/16, 106/18, 121/19, 32/20, 138/20, 151/22, 114/23 i 152/24 - u daljnjem tekstu: Zakon) propisano je da se poreznim obveznicima koji ostvaruju dohodak od iznajmljivanja stanova, soba i postelja putnicima i turistima i organiziranja kampova porez na dohodak po osnovi obavljanja te djelatnosti utvrđuje u paušalnom iznosu pod uvjetima i na način propisan člancima 61. i 82. Zakona.

1. **OCJENA STANJA I OSNOVNA PITANJA KOJA SE UREĐUJU AKTOM**

Člankom 8. Zakona o izmjenama i dopunama Zakona o porezu na dohodak („Narodne novine“, broj 152/24) dopunjen je članak 57. Zakona novim stavkom 4. koji propisuje da je predstavničko tijelo jedinice lokalne samouprave obvezno donijeti odluku kojom će propisati visine paušalnog poreza po krevetu odnosno po smještajnoj jedinici u kampu odnosno po smještajnoj jedinici u objektu za robinzonski smještaj. Odluku o visini iznosa paušalnog poreza predstavničko tijelo jedinice lokalne samouprave donosi sukladno kategoriji u koju je jedinica lokalne samouprave razvrstana prema indeksu turističke razvijenosti, utvrđenom za prethodnu godinu, sukladno posebnom propisu, u granicama propisanim ovim Zakonom, i to:

|  |  |
| --- | --- |
| Kategorija jedinice lokalne samouprave prema indeksu turističke razvijenosti | Iznos paušalnog poreza poreza u eurima |
| I | 100,00 – 300,00 |
| II | 70,00 – 200,00 |
| **III** | **30,00 – 150,00** |
| IV, 0 | 20,00 – 100,00 |

Ako su važećim odlukama o visini paušalnog poreza po krevetu odnosno smještajnoj jedinici utvrđene visine paušalnog poreza izvan novo propisanih raspona, predstavničkim tijelima je temeljem članka 15. Zakona o izmjenama i dopunama Zakona o porezu na dohodak („Narodne novine“ broj 152/24) dopušteno da na prijedlog izvršnog čelnika najkasnije do 28. veljače 2025. godine donesu novu odluku o visini paušalnog poreza, a koja se inače sukladno Zakonu donosi najkasnije do 15. prosinca tekuće godine da bi se primjenjivala od 1. siječnja iduće godine.

Kako je Odluka o visini paušalnog poreza na dohodak za djelatnosti iznajmljivanja i smještaja u turizmu na području Grada Koprivnice („Glasnik Grada Koprivnice“ broj 2/19) izvan novo propisanog raspona (iznos poreza bio je 150,00 kuna) izrađen je Prijedlog nove Odluke.

Ukoliko predstavničko tijelo jedinice lokalne samouprave ne donese odluku kojom će propisati visine paušalnog poreza u propisanom roku, visina paušalnog poreza po krevetu odnosno po smještajnoj jedinici u kampu odnosno po smještanoj jedinici u objektu za robinzonski smještaj određuje se:

|  |  |
| --- | --- |
| Kategorija jedinice lokalne samouprave prema indeksu turističke razvijenosti | Iznos paušalnog poreza poreza u eurima |
| I | 200,00 |
| II | 135,00 |
| **III** | **90,00** |
| IV, 0 | 60,00 |

Indeks turističke razvijenosti (u daljnjem tekstu: ITR) za pojedinu jedinicu lokalne i područne (regionalne) samouprave izračunava se kao zbroj normaliziranih vrijednosti osnovnih pokazatelja stupnja turističke razvijenosti u prostoru, kako u apsolutnom, tako i u relativnom smislu. Osnovni pokazatelji su broj kreveta, ukupno i na 100 stanovnika, broj kreveta u hotelima i sličnim smještajnim objektima, ukupno i na 100 stanovnika,  broj dolazaka turista i ostvarenih noćenja, ukupno i po stanovniku, te broj zaposlenih u djelatnosti pružanja smještaja te pripreme i usluživanja hrane te udio tog broja u ukupnom broju zaposlenih.

Raspon indeksa :

**Kategorije:**

**I - vrijednost indeksa od 30,00 i više**

**II - vrijednost indeksa od 25,00 do 29,99**

**III - vrijednost indeksa od 15,00 do 24,99**

**IV - vrijednost indeksa od 0,01 do 14,99**

**0** **- vrijednost indeksa 0,00**

Sukladno gore spomenutoj metodologiji, a prema podacima Instituta za turizam, ITR za Grad Koprivnicu u 2023. godini iznosio je 18,89, čime se Koprivnica svrstava u III. kategoriju indeksa turističke razvijenosti što u smislu paušalnog poreza znači da se visina poreza može odrediti u rasponu od 30,00 do 150,00 eura.

U nastojanju da se održe postojeći resursi i smještajni objekti, ali i potaknu nova ulaganja u razvoj kontinentalnog turizma na području Grada Koprivnice, a uvažavajući Zakonom propisan raspon za određivanje paušalnog poreza na dohodak, predložen je iznos od 30,00 eura.

Sukladno članku 57. stavku 5. Zakona, ova Odluka dostavit će se Ministarstvu financija, odnosno nadležnoj ispostavi područnog ureda Porezne uprave u roku od osam dana od dana njezina donošenja radi objave na mrežnim stranicama Porezne uprave.

1. **OBRAZLOŽENJE POJEDNIH ODREDBI IZ AKTA**

Člankom 1. propisuje se predmet Odluke - utvrđivanje visine paušalnog porez na dohodak po krevetu, smještajnoj jedinici u kampu i/ili kamp odmorištu te smještajnoj jedinici u objektu za robinzonski smještaj na području Grada Koprivnice.

Člankom 2. stavkom 1. propisana je visina godišnjeg paušalnog poreza po krevetu, a stavkom 2. članka 2. visina godišnjeg paušalnog poreza na dohodak po smještajnoj jedinici u kampu i /ili kamp odmorištu i po smještajnoj jedinici u objektu za robinzonski smještaj.

Uz članak 3. vezana je odredba o nadležnom poreznom tijelu za utvrđivanje i naplatu paušalnog poreza na dohodak.

Člankom 4. utvrđuje se obveza objave predložene Odluke u „Glasniku Grada Koprivnice“, te stupanje na snagu.

Članak 5. sadrži odredbu o stavljanju izvan snage dosadašnje Odluke o visini paušalnog poreza na dohodak za djelatnosti iznajmljivanja i smještaja u turizmu na području Grada Koprivnice („Glasnik Grada Koprivnice“ broj 2/19).

1. **SREDSTVA POTREBNA ZA PROVOĐENJE ODLUKE**

Provedba Odluke neće iziskivati osiguranje zasebnih i dodatnih financijskih sredstava u Proračunu Grada Koprivnice.

|  |  |
| --- | --- |
| Nositelj izrade akta:  Upravni odjel za financije, gospodarstvo  i europske poslove  PROČELNIK:  Zdravko Punčikar, dipl. oec. | Predlagatelj akta:    GRADONAČELNIK:  Mišel Jakšić, dipl. oec. |